Ušumgalu
Ušumgalu (šum. 𒁔 𒃲 = ušum.gal 'Didysis drakonas') – viena iš trijų raguotųjų gyvačių akadų mitologijoje (drauge su Bašmu ir Mušmahu). Paprastai įvardijama liūto-drakono demonu. Kosmogoniniame mite „Enuma Eliš“ pasakojama, kad Tiamat „aprėdžiusi nirštantį liūtą-drakoną šiurpulingumu“. Dievas Nabu jam skirtame himne apibūdinamas kaip tas, „kuris sutrypia liūtą-drakoną“. Vėlyvame Naujosios Asirijos karalystės laikų tekste „Septynių išminčių mitas“ pasakojama: „Ketvirtasis (iš septynių Apkalu, „išminčių“) Lu-Nanna, (tik) dviem trečdaliais Apkalu, išvijęs ušumgallu-drakoną iš Šulgio É-ninkarnunna, Ištar šventyklos.“ Ašurnasirpalas II auksinius Ušumgalu atvaizdus padėjo ant dievo Ninurtos pjedestalo. Būtybės vardą imta vartoti kaip karališkąjį ir dieviškąjį epitetą. Pavyzdžiui, ušumgal kališ parakkī, „nepranokstamasis visų šventovių valdovas“. Mardukas įvardijamas „didžiųjų dangų ušumgallu-drakonu“. Dievų sąraše An = Anum Ušumgalu – Ninkilim sukkal (viziris).